**Moj heroj**

 Bila je nedjelja. Tjedan dana prije Božića. Tata dolazi s posla umoran i uznemiren. Sjeo je za stol i gledao u prazan zid. Nešto nije bilo u redu. Rekao je mami da dođe na tren u sobu. Odjednom začujem mamu kako govori: „Zašto, zašto to radiš?!“ Izašli su iz sobe. Tata me silno zagrlio te rekao: „Odlazim u Afganistan. U ožujku počinje misija i tada krećemo. Neće me biti šest mjeseci. Želim da slušaš mamu i da joj pomažeš.“ Gledala sam ga zbunjeno i rekla: „Ali, tata što ćemo mi bez tebe?!“ Još jedanput me zagrlio i poljubio te rekao: „Brzo će to proći. Samo budi dobra.“

 Došao je dan odlaska. Tata je cijeli dan pakirao stvari, a mama jednostavno nije mogla vjerovati da je to stvarnost. Dnevna soba bila je puna vojničkih stvari. Za nekoliko minuta su otišli. Otišao je moj tata. Nakon tri dana nazvao nas je iz Kirgistana i rekao da su stigli. Po njegovom glasu moglo se osjetiti da mu je bilo teško. Samo je govorio: „Volim vas. Slušajte mamu.“ U mojim očima on je bio heroj. Bila sam silno ponosna na njega.

Prošao je tek jedan mjesec, a činilo mi se kao godina dana. Na *laptopu* ugledam poziv. Tata! Brzo sam se javila. „Kako ste?“ pitao je tužnim glasom. „Tužni smo jer te nema“, odgovorila sam mu. „Molim te, izađi iz sobe. Moram porazgovarati s mamom“, rekao je tiho. Izašla sam, ali sam stajala kraj vrata i prisluškivala. Rekao joj je da je bio na zadaći u Kabulu i tamo doživio ružno iskustvo. Mama je utihnula i nakon nekog vremena rekla: „A što se dogodilo? Nisi valjda ozlijeđen?“ „Ne, sve je u redu! Vozili smo se Kabulom kad odjednom začujemo eksploziju. Bila je samo nekoliko metara od nas.“ Otvorila sam vrata kako bih mogla vidjeti mamin izraz lica. Počela je plakati. Tata je šaljivo rekao: „Daj ne brini! Zar nisi vidjela da naš auto čuva Chuck Norris?“ Svi smo se počeli smijuljiti. Tada mi je pokazao sliku džipa s Chuckom Norrisom. Bila je to jedna od mnogih zgoda koje su mu se dogodile u Afganistanu.

 Nakon šest mjeseci vratio se kući, vidno mršaviji i presretan. Sve nas je zagrlio i rekao: „Nikad vas više neću ostaviti!“

 7. razred, 25060 BIEBER